**Seletuskiri**

**hasartmängumaksu seaduse muutmise seaduse**

**eelnõu juurde**

**1. Sissejuhatus**

Eelnõu muudab hasartmängumaksu seadust. Eelnõuga tehakse hasartmängumaksu seaduse (edaspidi HasMMS) § 6 punktis 7 tehniline täpsustus, jättes välja sõna „osavusmängu”, et välistada ekslik tõlgendus, nagu kehtiks kaughasartmänguna korraldatavatele õnnemängudele ja osavusmängudele erinev maksumäär.

Parandus taastab seaduse varasema esitusviisi, mille kohaselt kohaldub § 1 lõike 1 punktis 5 nimetatud maksuobjektidele, s.o nii õnne- kui osavusmängudele kaughasartmänguna ühetaoline maksumäär. Eelnõu seadusena jõustumine nähakse ette Riigi Teatajas avaldamisele järgneval päeval, et kõrvaldada käesoleva aasta 1. jaanuaril jõustunud tekstimoonutus.

Eelnõu vajab seadusena vastuvõtmiseks poolthäälte enamust. Eelnõu lähtub 2026. aasta 1. jaanuaril jõustunud hasartmängumaksu seaduse redaktsioonist (RT I, 30.12.2025, 10). Eelnõu algatab Riigikogu liige Tanel Tein.

**2. Seaduse eesmärk**

Seaduse eesmärk on kõrvaldada tehniline viga ja tagada selgus, et õnne- ja osavusmängude maksustamine kaughasartmänguna toimub ühetaoliselt. Muudatus võimaldab eemaldada HasMMS-ist tehnilise vea, mis võib anda alust ekslikele vaidlustele. Kiire jõustamine aitab taastada olukorra, millega turuosalised ja maksuhaldur arvestasid, ehk ühtne maksumäär mõlemale mänguliigile.

**3. Eelnõu sisu ja võrdlev analüüs**

Eelnõu koosneb kahest paragrahvist, millest esimene muudab hasartmängumaksu seadust (§ 6 p 7) ja teine sätestab muudatuse jõustumisaja.

Eelnõu § 1 muudab HasMMS § 6 punkti 7. Sellega jäetakse HasMMS § 6 punkti 7 sõnastusest välja sõna „osavusmängu“. Muudatus tuleneb asjaolust, et käesoleva aasta 1. jaanuaril jõustusid HasMMS muudatused, mille tulemusel on § 6 punktis 7 hasartmängumaksu määra osas sätestatud, et maksumäär on 5,5 protsenti § 1 lõike 1 punktis 5 sätestatud osavusmängu summast. Viidatud HasMMS §-s 1 sätestatakse maksuobjektid ja selle lõike 1 punkt 5 nimetab maksuobjektidena aga nii õnnemängust kui ka osavusmängust kogutud summasid. Kehtiv sõnastus võimaldab seetõttu tõlgendust, mille kohaselt on õnnemängu ja osavusmängu maksumäärad ebavõrdsed. See ei olnud aga vastava seadusemuudatuse eesmärk.

Kõnealune muudatus lisati hasartmängumaksu seadusesse käesoleva aasta 1. jaanuaril jõustunud hasartmänguseaduse ja teiste seaduste muutmise seadusega (RT I, 30.12.2025, 2), mille eesmärk oli kaasajastada hasartmänguseaduse norme ja alandada hasartmängumaksu määra õnnemängu ja osavusmängu kaughasartmänguna korraldamisel. Nimetatud muutmisseadusega muudeti muuhulgas hasartmängumaksu määrasid HasMMS § 6 punktides 6–8. Ekslikult on käesoleva aasta 1. jaanuaril jõustunud hasartmänguseaduse ja teiste seaduste muutmise seaduse §-iga 3 tehtud muudatusega lisandunud HasMMS § 6 punkti 7 ajutiselt sõna „osavusmängu“. Selle tulemusel on seaduse HasMMS § 1 lõike 1 punktis 5 sätestatud maksuobjektidest maksumäärade juures (HasMMS § 6 p 7) praegu välja toodud üksnes osavusmäng. Õnnemäng jääks justkui maksumäärata. Seadusemuudatus, millega viga tekkis, puudutas üksnes maksumäärasid ning maksuobjektide muutmist sellega ei kavandatud. Maksuobjektide määratlus pidi jääma selliseks, nagu see on varasemalt olnud. Maksumäär peab kohalduma ühetaoliselt nii õnnemängudele kui ka osavusmängudele. Seda kajastab algatajate seletuskiri Riigikogu praeguses koosseisus menetletud hasartmänguseaduse ja teiste seaduste muutmise seaduse eelnõu 728 SE juures.

Kuna vea tõttu realiseerunud maksustamisele kuuluvate maksobjektide muutust ei ole planeeritud ja veaga tekst on kehtinud väga lühikest aega, tuleb seaduse parandamine jõustada võimalikult kiiresti.

Eelnõu § 2 määratleb seaduse jõustumisaja. Eelnõu näeb ette, et HasMMS § 6 punkti 7 sõnastust puudutav muudatus jõustub Riigi Teatajas avaldamise päevale järgneval päeval. Muudatus lähtub soovist tagada, et vajalik selgus maksuobjekti osas tekiks võimalikult kiiresti.

Maksukorralduse seaduse § 41 kohaselt peab maksuseaduse, samuti selle muudatuse vastuvõtmise ja jõustumise vahele üldjuhul jääma vähemalt kuus kuud. Õiguspärase ootuse põhimõtte kontekstis on vaja kohustuse suurust mõjutava muudatuse puhul rakendada piisavat *vacatio legist*, et normi adressaadid jõuaks vajadusel ellu viia muudatusest tingitud ettevalmistused. Käesoleval juhul on aga otstarbekas planeerida sätte jõustumine järgmisele päevale pärast seaduse Riigi Teatajas avaldamist, sest see ei riiva osapoolte õigusi ülemääraselt. Tegemist on tehnilise vea, mis jõustus 2026. aasta 1. jaanuaril, parandamisega ja selle korrigeerimine esimesel võimalusel toetab õigusselguse võimalikult kiiret taastamist. Osapooled (eelkõige maksukohustusest puudutatud isikud ja maksuhaldur) ei ole veast tingituna pidanud tegema ulatuslikke töökorralduslikke muudatusi.

**4.** **Eelnõu terminoloogia**

Eelnõuga ei võeta kasutusele uusi termineid.

**5. Eelnõu vastavus Euroopa Liidu õigusele**

Eelnõu ei ole otseselt seotud Euroopa Liidu õigusega.

**6. Seaduse mõjud**

Eelarvemõju on eelduslikult neutraalne võrreldes olukorraga, mis oli kavandatud enne käesoleva aasta 1. jaanuari jõustunud redaktsiooniga. Samas välditakse eelnõuga potensiaalset maksulaekumise vähenemist. Eelnõu parandab õiguskindlust hasartmängusektoris, vältides kulukat ümberseadistamist ja vaidlusi. Vea kiire kõrvaldamine toetab seda. Maksu- ja Tolliametile täiendavat infotehnoloogilist kulutust ei teki, kuna süsteemides käsitletakse HasMMS § 1 lõike 1 punktis 5 nimetatud maksuobjekte ühiste loogika alusel. Kiire jõustumine aitab vältida erandite arendust.

Kuna tegemist on vea parandamisega, ei riiva muudatus adressaatide õiguspäraseid ootusi. Ebaehtsa tagasiulatuva mõju riski ei ole, kuna jõustumine toimub edasiulatuvalt ning eesmärk on peatada ebakõla võimalikult kiiresti. Maksukorralduse seaduse § 41 kohaselt tuleb maksuseaduse jõustumisel arvestada mõistliku etteteatamisega, kuid vea parandamise korral on muudatuste kiire jõustumine ja lühike üleminekuaeg põhjendatud.

Eelnõus esitatud muudatus ei mõjuta eelduslikult regionaalarengut, elu- ja looduskeskkonda, täidesaatva riigivõimu asutuste korraldust ega riigi julgeolekut ja välissuhteid, mistõttu ei ole mõju olulisust nendes valdkondades hinnatud.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Seaduse rakendamisega ei kaasne täiendavaid kulusid riigi ja kohaliku omavalitsuse tegevustele.

**8. Rakendusaktid**

Seaduse vastuvõtmisega ei kaasne uute rakendusaktide vastuvõtmist.

**9. Seaduse jõustumine**

HasMMS § 6 punkti 7 puudutav muudatus jõustub Riigi Teatajas avaldamisele järgneval päeval. Selline lahendus võimaldab kiiret õigusselguse taastamist.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Algatab Riigikogu liige Tanel Tein 14.01.2026.